Diari Oficial de la Generalitat Valenciana


Sumari del DOGV 7963, del 23-01-2017 (2017/356)

RESOLUCIÓ de 16 de gener de 2017, del director general de Relacions amb les Corts, per la qual es disposa la publicació del Conveni entre l'Agència Valenciana del Turisme i l'Ajuntament d'Aspe per a la implantació i desenvolupament del programa Tourist Info a l'esmentat municipi, a través de l'adequació i posada en funcionament de Tourist Info Villa de Aspe.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7963

Data del DOGV
:   23-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/356


Data del document
:   16-01-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de gener de 2017, del director general de Relacions amb les Corts, per la qual es disposa la publicació del Conveni entre l'Agència Valenciana del Turisme i l'Ajuntament d'Aspe per a la implantació i desenvolupament del programa Tourist Info a l'esmentat municipi, a través de l'adequació i posada en funcionament de Tourist Info Villa de Aspe. [2017/356]  
L'Agència Valenciana del Turisme i l'Ajuntament d'Aspe han subscrit, amb la tramitació reglamentària prèvia, el dia 14 de novembre de 2016, el conveni per a la implantació i desenvolupament del programa Tourist Info a l'esmentat municipi, a través de l'adequació i posada en funcionament de Tourist Info Villa de Aspe.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana d'aquest conveni, que ha quedat inscrit en el Registre de Convenis de la Generalitat amb el número 16/2017 i que figura com a annex d'aquesta resolució.  
  
València, 16 de gener de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre l'Agència Valenciana del Turisme i l'Ajuntament d'Aspe per a la implantació i desenvolupament del Programa Tourist Info en el municipi d'Aspe, a través de l'adequació i posada en funcionament de Tourist Info Villa de Aspe.  
  
València,14 de novembre de 2016  
  
Reunits  
  
D'una banda,  
Francesc Colomer Sánchez, secretari autonòmic i president de l'Agència Valenciana del Turisme, en virtut del que disposa l'article 3 del Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat (DOCV 06.07.2015), i l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOCV 08.07.2015), el qual intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de l'esmentada entitat de dret públic, als efectes d'aquest document, està situat a València, carrer de Castán Tobeñas, 77, ciutat administrativa 9 d'Octubre, torre II, planta tercera.  
La seua legitimació i representació per a aquest acte es deriva del que estableix l'apartat dos.e) de l'article 5 de l'esmentat Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'Agència en la firma de convenis; la firma d'aquest conveni està aurotitzada per acord del Consell de data 11 de novembre de 2016.  
  
  
De l'altra,  
Antonio Puerto García, alcalde president de l'Ajuntament d'Aspe, província d'Alacant, que intervé en nom i representació de l'Ajuntament d'Aspe. La seua legitimació i representació per a aquest acte es deriva de la seua condició i càrrec d'alcalde president de la referida corporació, i de l'acord adoptat per la Junta de Govern Local de l'ajuntament esmentat en data 11 d'octubre de 2016.  
  
Tots els compareixents  
  
  
Exposen  
  
I. Que constitueix la finalitat de l'Agència Valenciana del Turisme, entre altres aspectes, l'execució, coordinació i impuls d'accions de promoció i desenvolupament del sector turístic, a la Comunitat Valenciana, potenciant aquesta oferta, mitjançant el suport a la comercialització, informació, i difusió del producte turístic de la Comunitat Valenciana, i, en general, a la realització de les activitats necessàries per a una millor promoció de l'oferta turística de la Comunitat Valenciana.  
D'acord amb la referida finalitat, l'Agència Valenciana del Turisme té aprovats entre els seus plans per a l'any 2016, la línia d'actuació corresponent a la Xarxa d'Oficines d'Informació Turística, destinada al manteniment i ampliació d'una xarxa d'aquestes característiques, que siga homogènia quant a la seua cobertura, contingut informatiu, instruments de suport i mecanismes interactius d'aquesta, amb l'objectiu d'oferir al visitant de la Comunitat Valenciana un conjunt integral de serveis, amb la finalitat de millorar el grau de satisfacció dels turistes i la comunicació i difusió dels productes turístics de la Comunitat Valenciana.  
II. Que l'Agència Valenciana del Turisme té la disposició de col·laborar amb l'Ajuntament d'Aspe, per a la instal·lació d'una oficina d'informació turística, de les anteriorment descrites i denominades Tourist Info, que en aquest cas es denominarà Tourist Info Villa de Aspe, en la mesura que considera de gran interés aquesta actuació, en consideració tant a la gran oferta turística d'Aspe, com al potencial turístic de la referida població.  
III. Que l'Ajuntament d'Aspe té interés a disposar d'una oficina d'informació turística, que es denominarà Tourist Info Villa de Aspe, i per això ha sol·licitat la col·laboració, en els aspectes que més avant es diran, de l'Agència Valenciana del Turisme, de manera que està disposat a assumir els compromisos i obligacions que més avant s'estableixen.  
A aquests efectes, ambdues parts coincideixen, com a instrument idoni d'articulació de les condicions en què es realitzarà la col·laboració de les descrites actuacions, l'atorgament d'un conveni de col·laboració entre l'Agència Valenciana del Turisme, i l'Ajuntament d'Aspe.  
  
Per tot el que s'ha exposat, les parts, reconeixent-se capacitat legal suficient per a aquest acte, i en la representació que tenen, lliurement i espontàniament,  
  
Acorden  
  
Primer. L'Agència Valenciana del Turisme es compromet a prestar la seua col·laboració a l'Ajuntament d'Aspe, en el desenvolupament del Programa de la Tourist Info, cooperant en l'establiment d'una oficina d'informació turística, que es denominarà Tourist Info Villa de Aspe, ubicada a Aspe, que quedarà integrada en la Xarxa Tourist Info de la Generalitat. Aquest programa té com a finalitat oferir un ampli servei d'informació de l'oferta turística del municipi d'Aspe, així com del conjunt de productes turístics de la Comunitat Valenciana.  
A aquests efectes, l'Ajuntament facilitarà la instal·lació de l'oficina d'informació turística en un local que reunisca les condicions adequades per a això, i fins i tot haurà de suportar a càrrec seu, si és el cas, els costos d'adaptació del local, d'acord amb el que estableix el punt 1 del document que, com a annex, s'incorpora a aquest conveni.  
  
Segon. La col·laboració que ha de prestar l'Agència Valenciana del Turisme, derivada d'aquest conveni, es refereix a l'oficina Tourist Info Villa de Aspe, sítia al municipi esmentat, al carrer de San Jaime, 19.  
  
No obstant això, l'objecte d'aquest conveni podrà ser ampliat a altres oficines d'informació turística o punts d'informació temporal municipals, sempre que hi haja un acord exprés i escrit entre ambdues parts, mitjançant acords annexos de desenvolupament d'aquest conveni.  
  
Tercer. La col·laboració que ha de prestar l'Agència Valenciana del Turisme es fonamenta no sols en la infraestructura merament material, sinó també en la dotació de l'oficina Tourist Info Villa de Aspe, objecte d'aquest conveni, de les tecnologies adequades per a l'efectiu desenvolupament de les Bases de Dades Turístiques, en col·laboració amb l'Agència Valenciana del Turisme, l'accés efectiu als sistemes d'informació de l'Agència Valenciana del Turisme, l'intercanvi i comunicació en les seues respectives funcions entre les distintes oficines de la Xarxa Tourist Info, així com en la formació del personal tècnic i informador.  
  
En concret, l'Agència Valenciana del Turisme es compromet a prestar la seua col·laboració i ajuda de la forma que a continuació es determina:  
A) Aportant, mitjançant la corresponent cessió d'ús, la imatge i decoració íntegra de l'oficina pel que fa a mobiliari, retolació, cartelleria, suports de material informatiu, material de promoció, i infraestructura informàtica.  
Per a dur a terme aquesta cessió es formalitzarà l'acte jurídic tal com preveuen els articles 90 i següents de la Llei 14/2003, de 10 d'abril, de patrimoni de la Generalitat, amb l'informe previ del departament de què depenen els béns, i valoració d'aquests.  
Aquesta imatge en el seu conjunt respon al criteri homologat de la Xarxa d'Oficines d'Informació Turística de la Generalitat - Tourist Info, segons figura en el document que com a annex, s'incorpora al present conveni.  
El mobiliari, decoració, i la resta d'elements no consumibles, objecte de la cessió d'ús a favor de l'Ajuntament d'Aspe, hauran de ser objecte d'inventari, i l'Ajuntament haurà d'atorgar una acta de recepció d'aquests elements.  
  
B) Posant a disposició de l'oficina Tourist Info Villa de Aspe, tant en suport informàtic com documental, les bases de dades i informació turística de caràcter públic de què disposa l'Agència Valenciana del Turisme, no afectades per la Llei orgànica 15/1999, de 13 de desembre, de protecció de dades de caràcter personal.  
  
C) Possibilitant l'acció coordinada de l'oficina Tourist Info Villa de Aspe, amb la resta de les oficines de la xarxa de la Generalitat, a través de les visites periòdiques del coordinador designat per l'Agència Valenciana del Turisme per a aquests fins.  
  
D) Col·laborant en la determinació del perfil professional del personal que preste els seus serveis en l'esmentada oficina, així com en la formació i reciclatge professional d'aquest, mitjançant l'impuls de cursos, convocatòries de beques de formació i altres accions. En aquest sentit, l'Agència Valenciana del Turisme haurà d'estar present en les proves de selecció del referit personal.  
  
E) Donant suport i millorant la qualitat dels suports informatius realitzats per l'Ajuntament d'Aspe per a promocionar l'oferta turística local, mitjançant la coordinació i assessorament tècnic per a la realització de publicacions, material gràfic i audiovisual.  
  
F) Donant suport i millorant la gestió de la qualitat, com a estratègia bàsica del servei que ofereixen les oficines Tourist Info, aportant eines i procediments per a la millora contínua dels processos i l'aplicació de criteris d'excel·lència en l'atenció al turista d'Aspe.  
  
  
Per a això, l'Agència Valenciana del Turisme posarà a disposició de les oficines objecte d'aquest conveni els procediments de qualitat, les eines estadístiques i els estudis de satisfacció de la Xarxa Tourist Info.  
  
Les obligacions econòmiques que assumeix l'Agència Valenciana del Turisme derivades del compliment del que disposa aquest conveni ascendeixen a la quantitat màxima de 7.000 euros (set mil euros), IVA inclòs, amb càrrec al Programa 23, subprograma 237, «Adequació i millora de la xarxa Tourist Info» «Xarxa OIT's», dels pressupostos de l'Agència Valenciana del Turisme per a 2016, quantitat que es desglossa com segueix: fins a un màxim de 6.000 euros (sis mil euros), IVA inclòs, amb càrrec al capítol VI del programa 23, subprograma 237, «Adequació i millora de la xarxa Tourist Info» «Xarxa OIT's», dels pressupostos de l'Agència Valenciana del Turisme per a 2016, i fins a un màxim de 1.000 euros (mil euros), IVA inclòs, amb càrrec al capítol II del programa 23, subprograma 237, «Adequació i millora de la xarxa Tourist Info» «Xarxa OIT's», dels pressupostos de l'Agència Valenciana del Turisme per a 2016; s'aplica per a tot això el que preveu el text refós de la Llei de contractes del sector públic.  
Aquesta col·laboració s'emmarca dins del concepte ajudes en espècie previst en l'article 162.2 i 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, complint els requisits previstos en aquest apartat en el sentit que l'adquisició se sotmet a la normativa de contractació de les administracions públiques i s'ha autoritzat la despesa per a aquesta finalitat; així mateix hi és aplicable la Llei 38/2003, general de subvencions, i el seu reglament aprovat per Reial Decret 887/2006.  
Els conceptes de despesa que l'Agència Valenciana del Turisme assumirà de forma directa mitjançant factures al seu nom hauran de complir els requisits establits en el Reial Decret 1619/2012, pel qual s'aprova el reglament que regula les obligacions de facturació (BOE 1 desembre de 2012), i correspondran als conceptes detallats d'imatge i decoració íntegra de l'oficina pel que fa a mobiliari, retolació, cartelleria, suports de material informatiu, material de promoció, i infraestructura informàtica, fins als imports màxims indicats anteriorment.  
  
L'Ajuntament haurà de presentar a la finalització de les actuacions i, en tot cas, abans del 15 de desembre de 2016, una memòria abreujada, on s'expliquen les circumstàncies més significatives en relació amb l'execució del projecte (si han sigut necessàries obres addicionals d'adequació del local, costos d'adaptació del local que han sigut a càrrec de l'Ajuntament), acompanyades, si és el cas, d'un reportatge fotogràfic.  
  
  
Quart. D'altra banda, l'Ajuntament d'Aspe, en integrar-se en la Xarxa Tourist Info, es compromet a:  
A) Sostindre econòmicament i materialment l'oficina Tourist Info Villa de Aspe, havent d'afrontar la totalitat de despeses corrents i del personal necessari per a l'adequat funcionament de l'oficina.  
  
B) Procurar, en tot moment, la qualitat en la prestació dels serveis per part de l'oficina, amb un horari de funcionament i atenció al públic de caràcter flexible i perfectament adaptat al que amb caràcter general està establit per al conjunt de la Xarxa d'Oficines d'Informació Turística de la Generalitat.  
  
C) Disposar de personal al capdavant de l'Oficina Tourist Info Villa de Aspe, amb el perfil professional adequat, i amb l'estabilitat laboral suficient per a donar continuïtat a les tasques de diferent índole de l'Oficina Tourist Info Villa de Aspe, tot això respectant l'autonomia de l'Ajuntament en la seua política de contractació de personal.  
  
D) Concedir els permisos oportuns al personal de l'Oficina Tourist Info per a assistir als diferents cursos de formació i reciclatge que programe l'Agència Valenciana del Turisme  
  
E) Mantindre la imatge de l'oficina Tourist Info Villa d'Aspe d'acord amb la imatge de la resta de la Xarxa Tourist Info de la Generalitat. S'entenen compresos, en el concepte d'imatge, els elements decoratius, uniformes del personal, material d'informació, rètols, etc. L'Ajuntament haurà de comunicar a l'Agència Valenciana del Turisme qualsevol deteriorament o menyscabament que es produïsca al mobiliari i la resta de material subministrat per l'Agència Valenciana del Turisme. Haurà de ser objecte de consulta, també amb l'Agència Valenciana del Turisme, qualsevol material o suport d'informació o publicitat que haja de ser distribuït en l'esmentada oficina de turisme.  
  
F) Consultar, igualment, amb l'Agència Valenciana del Turisme, amb el seu corresponent vistiplau, la instal·lació, utilització i manteniment de qualsevol altra base de dades turístiques distintes o eina informàtica que les substituïsca, independentment de l'àmbit territorial que comprenga, que requerisca l'ús dels mateixos equips informàtics que cedisca l'Agència.  
  
G) Tindre a disposició dels turistes que visiten el municipi d'Aspe informació de totes les destinacions de la Comunitat Valenciana i col·laborar amb l'Agència Valenciana del Turisme en el manteniment dels sistemes d'informació turística, entenent com a bases de dades de la Xarxa Tourist Info, Portal turístic i xarxes socials turístiques de la Comunitat Valenciana, entre altres.  
Només es prestarà informació sobre l'oferta degudament legalitzada d'acord amb la normativa vigent.  
  
H) Facilitar les accions necessàries per a la senyalització d'accés de l'oficina Tourist Info Villa de Aspe.  
  
I) Participar en els objectius de qualitat de la Xarxa Tourist Info, de forma singular, mitjançant el seguiment dels estàndards, eines i procediments definits per l'Agència Valenciana del Turisme per a la Xarxa Tourist Info, tant per a l'atenció postvenda presencial com per a la remota.  
  
  
J) Participar activament en els sistemes de recollida i intercanvi d'informació estadística de la Xarxa Tourist Info, estudis sobre aquesta matèria promoguts per l'Agència Valenciana del Turisme, avaluació del servei a través d'enquestes, visites presencials, etc.  
  
K) Designar representant ordinari en l'òrgan de seguiment mixt previst en l'acord cinqué d'aquest conveni.  
  
Cinqué. Es crea una comissió de seguiment d'aquest conveni amb les funcions següents:  
A) Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
  
B) Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
La comissió de seguiment estarà constituïda de forma paritària per quatre representants, nomenats per ambdues parts de comú acord, i la presidirà la persona designada pel president de l'Agència Valenciana del Turisme, que també nomenarà el secretari de la comissió. La comissió de seguiment es reunirà almenys una vegada a l'any i sempre que ho sol·licite qualsevol de les parts.  
Els informes i actes de seguiment s'elevaran a la Unitat o Servei d'Informació de l'Agència Valenciana del Turisme i al Departament de Turisme de l'Ajuntament d'Aspe.  
El seu funcionament i adopció d'acords es regularan pel que preveuen els articles 15 i següents de la Llei 40/2015, d'1 d'octubre, de règim jurídic del sector públic.  
Els conflictes que puguen sorgir de la interpretació i desenvolupament d'aquest conveni hauran de ser resolts per la comissió de seguiment.  
  
Sisé. Aquest conveni produirà efectes des que es firme, no obstant això, es podran efectuar actuacions des de l'1 de gener de 2016.  
El termini de duració d'aquest conveni, de compliment obligatori des del dia que es firme, serà de dos anys, amb pròrroga automàtica per un altre període de dos anys, si cap de les parts no manifesta la seua voluntat en contra amb tres mesos d'antelació a la finalització del termini inicial, fins a un màxim total de quatre anys, sense que aquestes pròrrogues comporten cap obligació econòmica per a l'Agència Valenciana del Turisme.  
El conveni també podrà modificar-se o resoldre's per acord d'ambdues parts, o a instància de l'Agència Valenciana del Turisme, per incompliment per part de l'Ajuntament d'Aspe de les estipulacions que s'hi preveuen. En tot cas, les parts es comprometen a acabar aquelles activitats que es troben en curs, que es finalitzaran en la forma acordada per la comissió de seguiment.  
  
Seté. Aquest conveni és compatible amb el mercat interior i no reuneix els requisits acumulatius exigits en l'article 107.1 del Tractat de Funcionament de la Unió Europea, ja que el seu beneficiari no és una empresa productora de béns o prestadora de serveis en el mercat, sinó una entitat local municipal que actua servint amb objectivitat els interessos generals en virtut de les potestats que té atribuïdes, i en concret en l'exercici d'accions culturals, promocionals i de difusió turística que, entre altres, té encomanades.  
Per tractar-se d'un conveni no subjecte a l'article 107.1 del TFUE, i d'acord amb el que estableix article 3.4 del Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant el present conveni no necessita ser notificada o comunicada a la Comissió Europea.  
  
Huité. La resolució de les qüestions litigioses que puguen sorgir respecte a aquest conveni se sotmetran a la jurisdicció contenciosa administrativa.  
Les parts compareixents en la representació que cada una exerceix, una vegada llegit aquest document, i en prova de conformitat amb el seu contingut íntegre, el subscriuen i firmen, per duplicat, al lloc i la data indicats al principi.  
  
El secretari autonòmic i president de l'Agència Valenciana del Turisme: Francesc Colomer Sánchez.  
L'alcalde d'Aspe: Antonio Puerto García.  
  
  
ANNEX I  
  
1. Ubicació i espai.  
La ubicació de l'oficina tindrà en compte els aforaments de trànsit de visitants, així com els punts d'alta concentració de públic.  
L'oficina tindrà com a mínim 50 m² per a ús públic, lavabos i un magatzem de 10 m². Els accessos per al públic han d'estar lliures de barreres arquitectòniques. Així mateix, l'estructura arquitectònica, tant interna com externa, del local designat per l'Ajuntament, ha d'estar en perfectes condicions per a la seua immediata ocupació, i l'Agència Valenciana del Turisme no assumeix, en virtut d'aquest conveni, cap despesa derivada de la rehabilitació, remodelació o millora d'aquest.  
  
  
2. Imatge corporativa externa de l'oficina.  
Serà competència de l'Agència Valenciana del Turisme, quant a elements homogenis, i es deixarà un espai per a la retolació pròpia del municipi.  
  
3. Senyalització interna i espai d'informació.  
3.1. Senyalització interna:  
Panell/anunci intern, el disseny del qual és competència de l'Agència Valenciana del Turisme, com a element homogeni de la Xarxa d'Oficines d'Informació Turística.  
3.2. Espai d'informació:  
A les zones d'atenció i acollida o recepció del visitant, s'instal·laran suports que permeten la difusió de l'oferta turística del municipi i de la resta de la Comunitat, diferenciant 3 tipus d'informació:  
Material editat per l'Agència Valenciana del Turisme referit al conjunt de la Comunitat Valenciana.  
Material editat per l'Ajuntament i/o altres entitats locals que tinguen com a objectiu difondre l'oferta turística del municipi i de la zona.  
  
Material editat per les empreses privades que aporten informació sobre ofertes concretes d'interés per als visitants.  
  
4. Uniformes personal.  
Serà un element homogeni en el conjunt de la xarxa.  
  
5. Decoració general.  
Contindrà imatges generals de la Comunitat Valenciana i específiques del municipi en qüestió.  
  
6. Acta d'entrega; estat de l'oficina.  
Es realitzarà un inventari del material que conté l'oficina, així com l'alçament d'una acta d'entrega d'aquest material.  
  
7. Horaris d'assistència al públic.  
· Estiu (de l'1de juliol a l'1 d'octubre)\*:  
De dilluns a dissabte, de 10.00 a 14.00 hores i de 17.00 a 20.00 hores.  
Diumenges, de 10.00 a 14.00 hores i de 16.00 a 18.30 hores. Aquest horari regirà també en Setmana Santa/Pasqua.  
· Hivern\*  
De dilluns a divendres, de 10.00 a 14.00 hores i de 16.00 a 18.30 hores  
Dissabtes i diumenges, de 10.00 a 14.00 hores  
  
Sense perjuí que l'Ajuntament d'Aspe programe horaris especials a causa de les temporades punta de recepció de visitants o justifique la disposició d'un horari més reduït, en atenció a la plantilla de l'oficina, o a fluxos turístics, entre altres raons tècniques.